ธปท.ชี้ตลาดรอเฟด กดดันค่าบาทผันผวน
ผู้ว่าการ ธปท. เผยเงินบาทยังไม่นิ่ง รอผลประชุมเฟด เชื่อไม่กระทบเงินไหลออก
18 ก.ย. 2558

ผู้ว่าการ ธปท. เผยเงินบาทยังไม่นิ่ง รอผลประชุมเฟด เชื่อไม่กระทบเงินไหลออก
นายประสาร ไตรรัตน์วรกุลผู้ว่าการธนาคารแห่งประเทศ (ธปท.) เปิดเผยว่า การเคลื่อนไหวของเงินบาทในขณะนี้แม้ว่าจะกลับมาอยู่ในระดับที่ต่ำกว่า 36 บาท/เหรียญสหรัฐ แต่ยังไม่นิ่ง ยังขึ้นกับตลาดการเงินที่ยังไม่นิ่ง ส่วนหนึ่งเพราะรอผลการตัดสินใจการขึ้นดอกเบี้ยของธนาคารกลางสหรัฐ (เฟด) 
“ถามว่าเฟดขึ้นดอกเบี้ยจะกระทบเราแค่ไหน ผมว่าคงกระทบจำกัด โดย ธปท.ประเมินเงินทุนไหลออกจากไทย ก็ไม่น่าห่วง เนื่องจากระดับทุนสำรองของไทยยังสูงประมาณ 1.7 แสนล้านเหรียญสหรัฐ ส่วนหนี้ต่างประเทศมีรวม 1.3 แสนล้านเหรียญสหรัฐ ต่ำกว่าทุนสำรองของไทย” นายประสาร กล่าว
นายประสาร กล่าวว่า ขณะนี้มีความไม่แน่นอนในตลาดเงิน การตัดสินใจของคณะกรรมการนโยบายการเงิน (กนง.) ที่คงดอกเบี้ย 1.5% เมื่อวันที่ 16 ก.ย. ถือเป็นการไม่เพิ่มปัจจัยความไม่แน่นอนลงไปอีก โดยระดับดอกเบี้ยปัจจุบันและค่าเงินบาทขณะนี้เชื่อว่ายังสามารถรับความเสี่ยงต่างๆ ได้ 
ทั้งนี้ ตลาดซื้อขายเงินบาทวันที่ 17 ก.ย. เปิดตลาดที่ 35.88 บาท/เหรียญสหรัฐ แข็งค่าขึ้นจากก่อนหน้าที่เคลื่อนไหวต่ำกว่า 36 บาท/เหรียญสหรัฐ โดยตลาดยังรอผลการประชุมของเฟดที่่จะออกมาในคืนนี้